Mari Sundli Tveit

Mari Sundli Tveit (født 1. mai 1974 i Oslo) er en norsk naturforvalter og professor i landskapsarkitektur. Hun har siden mars 2021 vært administrerende direktør i Norges forskningsråd.

Hun var rektor for Norges miljø- og biovitenskapelige universitet (NMBU) fra 2014 til 2019, og politikkdirektør i Næringslivets Hovedorganisasjon (NHO) fra 2019 til mars 2021.  

Hun vokste opp i Lommedalen og bodde en kort periode i England som barn. Hun gikk på Valler videregående skole i Bærum. Hun utdannet seg til naturforvalter (cand.agric.) ved universitetene i Tromsø, Trondheim, Bergen og NLH. Hun fullførte doktorgrad fra UMB (nå NMBU) i 2007, hvor hun ble ansatt som førsteamanuensis og senere professor i landskapsarkitektur. 

Hun var rektor ved Norges miljø- og biovitenskapelige universitet fra januar 2014 til juli 2019 hvor hun ble ansatt som første kvinnelige og yngste rektor noen sinne Hun var prorektor for utdanning ved Universitetet for miljø- og biovitenskap (UMB) 2010–2013. 

Hun ble valgt til styremedlem i Den europeiske universitetsforening i 2015 og gjenvalgt i 2019 for perioden 2019–2023. I mai 2017 ble hun valgt til leder av Universitets- og høgskolerådet for perioden sommeren 2017 til 2019. Hun var nestleder i styret for Senter for grunnforskning (CAS) ved Vitenskapsakademiet fra 2014–2017. Hun var styremedlem ved Chalmers Tekniska Högskola i Gøteborg fra 2019 til 2021. Hun er styremedlem i Science Europe (2021-) og Global Research Council (2021-). Sundli Tveit er medlem i Norges Tekniske Vitenskapsakademi (NTVA).

Referanser

Eksterne lenker  
 Rektors blogg 

Norske agronomer
Rektorer ved universiteter og høyskoler i Norge
Professorer ved Norges miljø- og biovitenskapelige universitet